РЕШЕНИЕ ЗА ИЗПЪЛНЕНИЕ НА КОМИСИЯТА
от 16 юли 2014 година
за одобряване на ефективния алтернатор DENSO (DENSO efficient alternator) като иновативна технология за намаляване на емисиите на CO2 от пътнически леки автомобили съгласно Регламент (ЕО) № 443/2009 на Европейския парламент и на Съвета и за изменение на Решение за изпълнение 2013/341/ЕС на Комисията
(текст от значение за ЕИП)
(2014/465/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 443/2009 на Европейския парламент и на Съвета от 23 април 2009 г. за определяне на стандарти за емисиите от нови леки пътнически автомобили като част от цялостния подход на Общността за намаляване на емисиите на CO2 от лекотоварните превозни средства (1), и по-специално член 12, параграф 4 от него,
като има предвид, че:
(1)
На 31 октомври 2013 г. доставчикът DENSO Corporation („заявителят“) подаде заявление за одобрение на ефективния алтернатор DENSO като иновативна технология. Пълнотата на заявлението бе оценена в съответствие с член 4 от Регламент за изпълнение (ЕС) № 725/2011 на Комисията (2). Комисията установи, че в първоначалното заявление липсва част от необходимата информация и поиска от заявителя да я допълни. Заявителят предостави тази информация на 30 януари 2014 г. Установено бе, че заявлението е пълно и периодът за оценка на заявлението от Комисията започна да тече от деня след датата на официалното му получаване, т.е. от 31 януари 2014 г.
(2)
Заявлението бе оценено в съответствие с член 12 от Регламент (ЕО) № 443/2009, Регламент за изпълнение (ЕС) № 725/2011 и Техническите указания за изготвяне на заявления за одобрение на иновативни технологии съгласно Регламент (ЕО) № 43/2009 (Техническите указания) (3).
(3)
Заявката се отнася за ефективния алтернатор DENSO, по-специално за неговите класове с изходен ток 150A, 180A и 210A. Алтернаторът има к.п.д. най-малко 77 %, определен в съответствие с подхода VDA, описан в точка 5.1.2 от приложение I към Техническите указания. Този подход е в съответствие с методиката за изпитване, определена в международния стандарт ISO 8854:2012 (4).Алтернаторът на заявителя има увеличен к.п.д. в сравнение с алтернаторите, изразяващи базовата линия, което се дължи на намалението на три вида загуби: на загубите при токоизправянето, благодарение на оптимизиране на токоизправянето чрез използване на „MOSFET модул“, т.е. използване на полеви транзистор от типа метал-оксид-полупроводник; на загубите в желязото на статора чрез използване на тънкошихтована сърцевина от магнитна стомана, както и на загубите в медта на статора, чрез използване на „сегментен проводник“, осигуряващ по-голям коефициент на запълване на намотката и по-къса челна част на намотката. Следователно тази технология значително се различава от алтернатора Valeo с ефективна генерация, одобрен като екологична иновация с Решение за изпълнение 2013/341/ЕС на Комисията (5).
(4)
Комисията смята, че предоставената в заявлението информация показва, че са изпълнени условията и критериите, посочени в член 12 от Регламент (ЕО) № 443/2009 и в членове 2 и 4 от Регламент за изпълнение (ЕС) № 725/2011.
(5)
Заявителят е доказал, че високоефективният алтернатор от описания в заявлението вид се използва при не повече от 3 % от новите леки пътнически автомобили, регистрирани през референтната 2009 година.
(6)
С цел да се определи намалението на емисиите на CO2, което иновативната технология ще осигури когато бъде монтирана в превозното средство, е необходимо да се дефинира превозно средство с емисии по базовата линия, с което да бъде сравнена ефективността на оборудваното с иновативната технология превозно средство, както е предвидено в членове 5 и 8 от Регламент за изпълнение (ЕС) № 725/2011. Комисията установи, че е целесъобразно да се счита, че алтернатор с к.п.д. 67 % е подходяща технология за изразяване на базовата линия, в случай че иновативната технология се монтира на нов тип превозно средство. Когато ефективният алтернатор DENSO се монтира на съществуващ тип превозно средство, технологията, изразяваща базовата линия, следва да бъде алтернаторът на най-актуалната версия на този тип превозно средство, пусната на пазара.
(7)
Заявителят е предоставил методика за изпитване на намалението на емисиите на CO2, която включва формули, съответстващи на формулите, дадени в техническите указания за опростения подход по отношение на ефективните алтернатори. Комисията счита, че методиката на изпитване ще осигури резултати от изпитванията, които са проверими, възпроизводими и съпоставими и че тя е в състояние да покаже по реалистичен начин ползите от иновативната технология по отношение на емисиите на CO2 с голяма статистическа значимост, в съответствие с член 6 от Регламент за изпълнение (ЕС) № 725/2011.
(8)
Комисията отбелязва, че заявителят е включил в своята методика формула за изчисляване на стандартното отклонение на стойността на к.п.д. на алтернатора, която подобрява точността на резултата в сравнение с формула 1 в методиката, специфицирана в приложението към Решение за изпълнение 2013/341/ЕС. Във всички останали аспекти предложената от заявителя методика за изпитване и съответните формули за изчисляване на намаленията на емисиите на СО2 са идентични с методиката, определена в цитираното решение за изпълнение. Следователно Комисията смята, че методиката, определена в Решение за изпълнение 2013/341/ЕС, следва да се използва за определяне на намаленията на емисиите на СО2 в резултат от използването на ефективния алтернатор DENSO. Но с оглед на подобрената точност при използване на предложеното от Denso изчисляване на стандартното отклонение, уместно е да бъде уточнена формула 1 в приложението към Решение за изпълнение 2013/341/ЕС. Това уточняване не следва да засяга намаленията на емисиите на CO2, сертифицирани с използване на методиката, определена в Решение за изпълнение 2013/341/ЕС преди влизането в сила на настоящото решение.
(9)
В този контекст Комисията смята, че заявителят е показал по задоволителен начин, че намалението на емисиите, постигнато с иновативната технология, е най-малко 1 g CO2/km.
(10)
Комисията отбелязва, че намаленията, дължащи се на иновативната технология, могат само частично да бъдат демонстрирани със стандартния цикъл на изпитване, и поради това, за да бъдат сертифицирани окончателните общи намаления, те следва да се определят в съответствие с член 8, параграф 2, втора алинея от Регламент за изпълнение (ЕС) № 725/2011.
(11)
Комисията установи, че е изготвен верификационен доклад от Vehicle Certification Agency (VCA), която е независима и сертифицирана организация, и че докладът потвърждава констатациите, посочени в заявлението.
(12)
При тези обстоятелства Комисията смята, че не следва да бъдат повдигани възражения срещу одобряването на въпросната иновативна технология.
(13)
За целите на определянето на общия код за екологични иновации, който да бъде използван в съответните документи за одобрение на типа в съответствие с приложения I, VIII и IX към Директива 2007/46/ЕО на Европейския парламент и на Съвета (6), следва да бъде посочен индивидуален код, който да бъде използван за иновативната технология, одобрена посредством настоящото решение,
(14)
Всеки производител, който иска да намали своите средни специфични емисии на СО2, за да постигне специфичната си цел по отношение на емисиите чрез по-малко отделяне на CO2 в резултат на използването на иновативната технология, одобрена с настоящото решение, следва в съответствие с член 11, параграф 1 от Регламент за изпълнение (ЕС) № 725/2011 да се позове на настоящото решение в заявлението си за сертификат за одобрение „ЕО“ на типа за съответните превозни средства,
ПРИЕ НАСТОЯЩОТО РЕШЕНИЕ:
Член 1
1. Ефективният алтернатор DENSO (DENSO efficient alternator), чийто к.п.д. е най-малко 77 % благодарение на намалението на три различни вида загуби, и който е предназначен за използване в превозни средства от категория М1, се одобрява като иновативна технология по смисъла на член 12 от Регламент (ЕО) № 443/2009.
2. Намалението на емисиите на CO2 в резултат от използването на алтернатора, посочен в параграф 1, се определя съгласно методиката, описана в приложението към Решение за изпълнение 2013/341/ЕС.
3. В съответствие с член 11, параграф 2, втора алинея от Регламент за изпълнение (ЕС) № 725/2011 намалението на емисиите на CO2, определено в съответствие с параграф 2 от настоящия член, може да бъде сертифицирано и вписано в сертификата за съответствие и съответната документация за одобрение на типа, посочена в приложения I, VIII и IX към Директива 2007/46/ЕО, само ако намаленията са равни на или надхвърлят прага, посочен в член 9, параграф 1 от Регламент за изпълнение (ЕС) № 725/2011.
4. Индивидуалният код за екологични иновации, който следва да се вписва в документацията за одобрение на типа по отношение на одобрената с настоящото решение иновационна технология, е „6“.
Член 2
Изменение на Решение за изпълнение 2013/341/ЕС
1. В раздел 2 от приложението към Решение за изпълнение 2013/341/ЕС формула 1 се заменя със следната формула:
„“
2. Изменението не засяга сертифициранията, извършени в съответствие с член 11 от Регламент за изпълнение (ЕС) № 725/2011 преди влизането в сила на настоящото решение.
Член 3
Настоящото решение влиза в сила на двадесетия ден след деня на публикуването му в Официален вестник на Европейския съюз.
Съставено в Брюксел на 16 юли 2014 година.